Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 115

27. § A Szolgálati Szabályzat 118. pontja helyébe a következő rendelkezés lép: „118. A dandár (ezred) tűzvédelmi tiszt kötelességei: — előkészíti a parancsnok részére a tűzvédelemi feladatokkal kapcsolatos rendelkezéseket és okmányokat; — végzi a dandár (ezred) tűzvédelmi adatszolgáltatással kapcsolatos feladatait; — részt vesz az alegységek harcászati gyakorlatainak szakterületét érintő kidolgozásában, a gyakorlat során biztosítja a tűzvédelmi követelmények érvényesülését; — ismerje a dandár (ezred) szervezetszerű és nem szervezetszerű tűzoltó alegységeinek helyzetét, feltöltöttségét, lehetőségeit, legyen képes azok irányítására; — tervezi, szervezi és ellenőrzi a tűzvédelmi eszközök technikai kiszolgálását, javítását; — irányítja a dandár (ezred) állományának tűzvédelmi felkészítését, a tűzoltó alegység szakkiképzését, előkészíti az osztályos fokozatra kötelezettek vizsgáinak végrehajtását; — részt vesz a tűzvédelmi rendszabályok kidolgozásában, a tűzvédelmi feladatok szakirányításában és végrehajtásában; — részt vesz a dandár (ezred) ellenőrzési tervének összeállításában, végrehajtásában; — a parancsnok számára előkészíti az illetékes hivatásos önkormányzati tűzoltósággal kötendő együttműködési megállapodást.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes